ÚRAD VLÁDY 
SLOVENSKEJ REPUBLIKY
     sekcia vládnej legislatívy
		
								  Na rokovanie vlády SR
								  dňa 15. júna 2005								             K materiálu č.11176/2005                                                   
                                                                                    K bodu č. 19                                           

                                          S T A N O V I S K O 

k návrhu zákona, ktorým sa mení a dopĺňa zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov - k novému zneniu

I

Návrh zákona, ktorým sa mení a dopĺňa zákon č.553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov predkladá minister práce, sociálnych vecí a rodiny Slovenskej republiky Ľ. Kaník na základe uznesenia vlády SR č.222 z 30. marca 2005, bodu  C.3 prijatému k správe o nábehu fiškálnej decentralizácie a návrhu na rozdelenie prostriedkov z rozpočtovej rezervy na fiškálnu decentralizáciu v štátnom rozpočte na rok 2005.

Účelom predloženého návrhu je zaviesť nový systém financovania obcí a vyšších územných celkov v rámci decentralizácie financií.  Z pôsobnosti zákona sa navrhuje vypustiť obce, vyššie územné celky, ako aj rozpočtové organizácie a príspevkové organizácie v ich pôsobnosti (okrem škôl a školských zariadení). Navrhuje sa, aby zamestnávatelia uvedených subjektov pri odmeňovaní svojich zamestnancov,  postupovali podľa Zákonníka práce. 

V predkladacej správe sa uvádza, že predmetný návrh zákona nezakladá zvýšené nároky na finančné prostriedky zo štátneho rozpočtu ani z verejných rozpočtov a ani zvýšené nároky na pracovné sily a organizačné zabezpečenie. 

Materiál bol predmetom pripomienkového konania a na rokovanie vlády a jej legislatívnej rady sa predkladá  s  rozporom. 

 II

Predmetný návrh zákona bol prerokovaný na zasadnutí Legislatívnej rady vlády Slovenskej republiky 7. júna 2005. Legislatívna rada  po jeho prerokovaní odporučila predkladateľovi predložiť návrh zákona na rokovanie vlády Slovenskej republiky v novom znení, v ktorom budú zapracované jej pripomienky a odporúčania.
                                                            
	                                                            III		
            
         Sekcia vládnej legislatívy Úradu vlády Slovenskej republiky konštatuje, že v predloženom znení sú zapracované všetky pripomienky legislatívnej rady ( 4 pripomienky), a preto  odporúča   vláde Slovenskej republiky návrh  zákona v predloženom znení  s ch v á l i ť  .

Bratislava 14. júna 2005
Vypracovala: J. Fischerová	 
		
	Štefan G r m a n
	                                                                            generálny riaditeľ 
                                                                                sekcie vládnej legislatívy